runetrust/blame-folketinget-dk huggingface dataset:
Mohammad Rona (M), 2023-01-19:
Tak for det, og tak for talen.
Jeg blev glad, da jeg læste, at Nye Borgerlige gik ind for en udlændingepolitik til gavn for danskerne og for de udlændinge, der ønsker at bidrage til vores velstand og til vores velfærdssamfund.
Jeg er sådan set hundrede procent enig i det, men så hørte jeg Nye Borgerliges indfødsretsordfører udtale, at vi har dårlige erfaringer med at give statsborgerskab til folk fra islamiske lande, og at medmindre hr. Mikkel Bjørn kunne få en større indsigt i folks holdninger, synspunkter og værdier, ville han have svært ved at give statsborgerskab.
Er det Nye Borgerliges politik, og mener ordføreren, at det er i strid med grundloven?
Pernille Vermund (NB), 2023-01-19:
Det er ikke i strid med grundloven at stemme efter personlig overbevisning.
Det er faktisk i tråd med grundloven, og når vi tildeler statsborgerskaber, gør vi det ved lov, og det betyder, at hvert enkelt folketingsmedlem her i Folketinget stemmer efter personlig overbevisning.
I forhold til Nye Borgerlige så vi gerne, at vi gav statsborgerskab på en måde, hvor vi kan have alle ansøgere inde til en samtale, så vi ikke gør det alene ud fra meritter og skemaer, men at vi sikrer os, at de mennesker, der sidder over for os, også vil det danske samfund, vil vores kultur og vores værdier og i hjertet er danske.
Mohammad Rona (M), 2023-01-19:
Tak for det.
Lad mig prøve at omformulere det en lille smule.
Vil det så betyde, at Nye Borgerlige har i sinde at ændre § 70 i grundloven, der netop siger, at vi i Danmark ikke må berøves adgang til den fulde nydelse af borgerlige og politiske rettigheder ud fra trosbekendelse eller afstamning?
Pernille Vermund (NB), 2023-01-19:
Nej, det vil vi ikke, men det indebærer ikke, at man har ret til at få et statsborgerskab, hvis man f.eks. ønsker at omstyrte det danske samfund eller har synspunkter i forhold til, hvordan vi skal leve sammen, som vil være i direkte konflikt med det, som vi tror på vil være godt for danskerne.
Alex Vanopslagh (LA), 2023-01-19:
Tak for det.
Nu er det jo formentlig ordførerens sidste tale som partileder, så jeg vil egentlig bare sige tak for et fortrinligt samarbejde, og tillykke med alt det, der er gået godt for ordføreren med skabelsen af Nye Borgerlige.
Jeg synes, det har været en fornøjelse at samarbejde med et borgerligt parti, som er ambitiøst og reformorienteret – og ikke for reformernes skyld, men med udgangspunkt i noget mere værdipræget.
Det har været en stor fornøjelse og også en fornøjelse med den pragmatiske tilgang og den holdånd, som fru Pernille Vermund har bidraget til i det, man engang kaldte blå blok.
Så det vil jeg blot sige tak for – det har været en fornøjelse.
Og jeg behøver ikke at få ordet igen.
Pernille Vermund (NB), 2023-01-19:
Nu skal jeg jo passe på, at jeg ikke kommer til at lægge vejen frem for den kommende formand, men jeg kan sige, at hvis jeg selv kommer til at sidde og forhandle de vigtige områder, hvor vi kan se at der er behov for ændringer, og hvor vi kan se at der er et bredt flertal i Folketinget, der vil den samme vej, så ville det jo være skrupskørt ikke at være konstruktiv.
Til gengæld siger vi altid, hvad vi mener, og fordelen er så, at vi også gør, som vi siger.
Mike Villa Fonseca (M), 2023-01-19:
Jeg synes, det er ærgerligt, at man vælger at udelukke noget sundhedspersonale.
Jeg er helt enig med ordføreren i, at sundhedspersonale ikke kun omfatter social- og sundhedsassistenter og sygeplejersker.
Det er derfor, jeg nævner sundhedspersonale, og det dækker alle sundhedsfaglige grupper.
Men jeg synes igen – jeg gentager – at det er dybt, dybt godnat, at man decideret vælger at snakke om et segment omkring hovedbeklædning og fravælger sundhedspersonale, som er villige til at passe bl.a. vores ældre, som jeg ved Dansk Folkeparti har et stort hjerte for.
Peter Kofod (DF), 2023-01-19:
Men, hr. Mike Villa Fonseca, jeg udelukker ikke nogen fra at tage et arbejde eller passe på folk.
Der er masser af krav, når man går på arbejde og er på en arbejdsplads, og det her kunne så være et af dem.
Så jeg udelukker ikke nogen; man kan bare tage sit tørklæde af.
Sofie Lippert (SF), 2023-01-19:
At dømme ud fra ordførerens tale er der jo mange ting, jeg kunne have spurgt om, som vi havde været meget uenige om.
Men jeg er også meget positiv over for ordførerens kommentar til den tidligere spørger om vigtigheden af at sikre nok velfærdspersonale, så det er i stedet det, jeg vil spørge ind til.
For færre og færre unge søger ind på de videregående uddannelser på velfærdsområdet.
Hvis man sammenligner med 2019, er antallet i de store byer faldet med 21 pct., og uden for de store byer er det faldet med 7 pct., og det synes jeg jo som uddannelsesordfører er meget bekymrende, og det lyder til, at ordføreren deler min bekymring.
Med aftalen om reformpakken fra januar 2022, hvor Dansk Folkeparti også var med, blev det aftalt at afsætte 200 mio. kr. årligt fra 2025 til bedre uddannelser på velfærdsområdet.
Så jeg vil høre, om Dansk Folkeparti vil være med til at kæmpe for, at det aftalte løft stadig bliver til virkelighed.
Peter Kofod (DF), 2023-01-19:
Jeg vil give en positiv tilkendegivelse af, at der er brug for, at flere vælger de uddannelser, der er med til at drive den offentlige sektor og sørge for, at vi har et godt samfund – ja.
Har vi indgået aftaler og forlig før et valg, står vi selvfølgelig ved dem efter et valg, også den del, der handler om finansiering.
Så det vil også være en positiv tilkendegivelse herfra.
Tak for spørgsmålet.
Jeg tror, man skal se lidt bredere på det, for det er jo ikke kun sygeplejersker og sosu-assistenter, der mangler.
Hvis man kigger på en stor del af velfærdsuddannelserne, er der brug for, at der i fremtiden kommer langt flere.
Jeg bliver spurgt om tørklædet, og der vil jeg bare sige, at jeg synes, at man skylder, hvis man har et arbejde, at lægge sin religion derhjemme.
Det er ikke noget, man slæber med sig rundt i det offentlige rum.
Man må for min skyld praktisere den religion, man vil, inden for hjemmets fire vægge, men man kan ikke komme med sit tørklæde og presse det ned over hovedet på resten af samfundet.
Det synes jeg ville være forkert.
Sofie Lippert (SF), 2023-01-19:
Det er jeg glad for at høre, og derfor kunne jeg godt tænke mig at spørge ordføreren om, hvilke konkrete tiltag Dansk Folkeparti forestiller sig at der skal til, for at vi sikrer, at der også i fremtiden er nok pædagoger, lærere, sygeplejersker, socialrådgivere og personale generelt, altså uddannet personale, på velfærdsområdet.
Peter Kofod (DF), 2023-01-19:
Jeg tror, at der skal rigtig mange forskellige ting til.
Men lad mig pege på bare en enkelt ting her til at starte med, og det er i forhold til det udtalte uddannelsessnobberi, der findes, og som jeg selv og folk i min alder, der har taget en uddannelse, i øvrigt inden for et velfærdsområde, jo har mødt.
Hvis man nu er rigtig dygtig i skolen, får man at vide: Hvorfor skal du være skolelærer, eller hvorfor vil du det eller det?
Du skal da læse noget helt andet!
Og det er jo bare for at nævne ét eksempel.
Jeg er godt klar over, at det ikke løser det, og det ville jo også friholde os for et økonomisk ansvar og for alt muligt andet bare at pege på det.
Men jeg synes, det er et vigtigt element.
Per Larsen (KF), 2023-01-19:
Tak for det, og tak til hr. Peter Kofod for hans tale.
Der er ingen tvivl om, at vi jo har lavet mange stramninger på udlændingeområdet gennem tiden, men grunden til, at jeg lige tager ordet her, er for at spørge, om ikke der måske er mulighed for, at vi kan lempe noget i forhold til at give permanent opholdstilladelse.
Vi har rent faktisk en masse sager, og typisk er det nogle ægtefæller til nogle, som bor i Danmark, som har gjort alt, hvad de kan for at blive integreret, og som arbejder og gør en kæmpe indsats og har familie og børn.
Vi har en aktuel sag fra Nordjylland, hvor der er en kvinde, der har været her i 15 år og har gjort alt, hvad hun kan for at blive selvforsørgende, men hun strander altså i systemet i forhold til at få permanent opholdstilladelse, og der synes jeg måske godt, at vi kunne kigge lidt mere lempeligt på nogle af de sager.
Peter Kofod (DF), 2023-01-19:
Det er jo altid godt at diskutere udlændingepolitik, men jeg må sige, at nu kender jeg ikke lige den sag, som spørgeren nævner, og den vil jeg selvfølgelig gerne se på.
Men det er jo ikke det, der er Danmarks største problem.
Jeg synes, at min og 178 kollegers opgave er at passe på Danmark.
Jeg har ét mål, og det er ikke, at vores samfund skal blive mere liberalt eller socialdemokratisk eller konservativt eller alt muligt andet.
Mit mål er, at om tre generationer skal der være en plet på landkortet, hvor der står Danmark, og hvor dem, der til den tid kalder sig danskere, kan sige, at det er deres hjem.
Det er min første prioritet, men det er det, der er under pres.
Det hænger uløseligt sammen med udlændingepolitik, og derfor har jeg ikke lyst til at give spørgeren nogen løfter om, at vi bare kan give los på noget, der handler om permanent ophold.
Det ville jeg være meget forsigtig med.
Per Larsen (KF), 2023-01-19:
Så er diskussionen det her med, hvornår man gør sig fortjent til at få en permanent opholdstilladelse.
Når man gør alt, hvad man kan igennem masser af år, 15 år eksempelvis, og har gjort alt, hvad man kan, har arbejdet hele tiden, eksempelvis har uddannet sig til social- og sundhedsassistent, har familie her, børn her og sådan nogle ting, er man så ikke der, hvor man så siger: Okay, nu er der så også plads til, at man giver folk den anerkendelse, at der er mulighed for at få permanent ophold?
Peter Kofod (DF), 2023-01-19:
Det kan da godt være, men det må vi jo tage en diskussion af og en snak om.
Jeg synes, det største problem er konventioner, fordi vi på grund af de konventioner aldrig kan slippe af med dem, vi ikke gider have, og så laver vi nogle regler, der i virkeligheden rammer alle mulige andre, som vi måske ikke har noget imod.
Så jeg synes, at det allerstørste problem, vi har på udlændingeområdet, er konventionerne, og hvis vi skal tage et opgør med alt muligt andet, kan vi starte med konventionerne og så finde ud af, hvad det egentlig er for et system, vi gerne vil have, men det vil kræve et opgør med konventionerne.
Mike Villa Fonseca (M), 2023-01-19:
Tak for ordet, og jeg vil gerne rose ordføreren for at stille op.
Ordføreren var lidt inde på det i sin tale.
Sygehusene er pressede, og ældreplejen betyder meget for Dansk Folkeparti.
Vores sundhedssektor og plejesektor er ved at sande til.
Sundheds- og plejesektoren står over for en række problemstillinger – nok størst af dem alle er et rekrutteringsproblem: Der er mangel på sundhedspersonale alle steder, overalt.
Det er alt sammen noget, der koster velfærd og leveår.
Sundhedspersonalet råber desperat på forandring – forandring for at fremtidssikre vores danske velfærd.
Jeg stiller mig derfor uforstående over for, at Dansk Folkeparti under nogen omstændigheder kan gå op i og decideret fravælge og afvise pleje- og sundhedspersonale, fordi de bærer en bestemt hovedbeklædning.
Så vil jeg gerne spørge ordføreren, hvordan Dansk Folkeparti tænker at man kan genoprette og fremtidssikre en presset sundhedssektor og plejesektor.
Victoria Velasquez (EL), 2023-01-19:
Tak for det.
Jeg synes, vi er vidne til et absurd teater her i Folketingssalen i dag.
Og det drejer sig om jobcentrene; det drejer sig om et opgør med den mistillid, som borgerne møder med det kafkaske beskæftigelsessystem og den manglende retssikkerhed.
Det er et system, som gør syge mennesker endnu mere syge, end de var, før de kom ind i systemet.
Og derfor vil jeg gerne høre ordføreren, om ordføreren også mener, at vi er vidne til et absurd skuespil, når vi hører Venstre spørge Enhedslisten, om vi vil lave beskæftigelsessystemet om, men uden at fortælle, at Venstre var hovedarkitekterne bag det system, som vi har i dag, eller når vi hører Socialdemokratiet flere gange spørge ind til, om vi skal lave politikken om, uden at fortælle, at det var, da fru Mette Frederiksen var beskæftigelsesminister, at man gennemførte de planer, Venstre havde lavet for beskæftigelsessystemet.
Den menneskefjendske reform af førtidspension og fleksjob, som Venstre og Socialdemokratiet hånd i hånd gennemførte, gør, at folk ryger ud af sygedagpengene på 22 uger.
Og nu er også Liberal Alliance med i loven om fleksjob og førtidspension.
Pernille Vermund (NB), 2023-01-19:
Jeg hørte fru Maj Villadsens ordførertale på Folketingets tv og var glad for at høre, at jobcentrene blev nævnt, og at et af de eksempler, der var i talen, handlede om en mand, der er kommet i klemme i jobcentrene.
Det er jo en fælles kamp, vi har haft sammen med den yderste venstrefløj, fra vi stiftede Nye Borgerlige, og på den måde er der jo nogle sager, hvor magtpartierne – altså dem, som typisk sidder i regering, når magten ellers er til det – har et synspunkt, og hvor partierne udenfor har et andet synspunkt.
Det er en kamp, vi fortsætter.
Jeg er glad for, at Venstre i valgkampen blev klogere på jobcentrene og erkendte, at jobcentrene skal nedlægges i deres nuværende form.
Jeg er også glad for, at det står i regeringsgrundlaget.
Jeg er sådan set glad for, at det lyder, som om der er nogle, der er blevet klogere.
Nu skal vi bare holde dem op på det, så ord kan blive til handling.
Victoria Velasquez (EL), 2023-01-19:
Jeg elsker ellers en krydsild med Nye Borgerlige, men jeg synes bare, vi bliver nødt til at sige det højt her i Folketingssalen, så der ikke kan ske den her ansvarsfraskrivelse, og sådan at vi også får holdt øje med, at det ikke bare bliver en sparemanøvre på 3 mia. kr., hvor man ikke ændrer beskæftigelseslovgivningen, og hvor det i praksis betyder, at kommunerne så skal skære på ældreområdet eller på skolerne, og at man så sminker lidt på jobcentrene og måske kalder det noget andet, men at vi reelt sørger for, at vi får et samfund, hvor man kerer sig om syge mennesker, og hvor de mennesker og borgere, som har brug for det, får hjælp og ikke det, som vi ser i dag.
Pernille Vermund (NB), 2023-01-19:
Det er hjerteblod for Nye Borgerlige, og vi har jo de første 3½ år, vi sad i Folketinget, haft glæde af at have en dygtig ordfører på området, fru Mette Thiesen, som var vores socialordfører, og som har ført den her kamp.
Og den kamp kommer vi til at fortsætte.
Lise Bertelsen (KF), 2023-01-19:
Tak for en meget, meget flot ordførertale – en tale med mange rigtig vigtige pointer, bl.a. om vores fælles kultur og om vigtigheden af tilliden mellem mennesker.
Er fru Pernille Vermund enig i, at det umiddelbart virker, som om denne regering fortsætter den forrige regerings uskik med at haste sager igennem med risiko for alt for hurtige beslutninger, som slet ikke er gennemtænkte?
Pernille Vermund (NB), 2023-01-19:
Ja, det er jeg enig i.
Og jeg undrer mig egentlig over, at der går så kort tid, fra regeringsgrundlaget bliver præsenteret, til man så med det første lovforslag vælger at benytte sig af en ekstremt kort høringsfrist på en sag, som er meget kontroversiel, en sag, som ingen danskere har fået mulighed for at tage stilling til i valgkampen, og så synes man nu, det er en farlig glidebane, hvis man ellers får stemt loven igennem, at vi andre gerne vil sende det til folkeafstemning.
Så jeg er helt enig i, at det er en uskik, og jeg synes også, at det er ærgerligt, at det her gentager sig.
Anders Kronborg (S), 2023-01-19:
Jeg lyttede jo rigtig, rigtig godt med i ordførerens tale.
Så jeg skal bare høre, om jeg hørte rigtigt, altså at man fra Dansk Folkepartis side kun nævnte de ældre én gang i talen.
Peter Kofod (DF), 2023-01-19:
Tak for det.
Ja, det kan jeg bekræfte.
Men vi er jo ikke alle så privilegerede at have lige så lang tid at brede os over, som statsministeren havde i sin store tale her for et par dage siden.
Men ja, det kan jeg da bekræfte.
Anders Kronborg (S), 2023-01-19:
Det tror jeg bestemt ikke, og derfor kunne jeg også bare tænke mig at folde et spørgsmål ud.
For der er jo ingen tvivl om, at man ude i ældresektoren oplever bureaukrati, og vi oplever også ældre, der ikke føler, at de får den værdighed og service, som de skal have.
Vi skal se på en ny ældrelov.
Så kunne ordføreren måske ikke bruge tiden nu her til at folde bare en lille smule ud, hvordan Dansk Folkeparti ser sig selv indgå konstruktivt i de fremadrettede drøftelser?
Peter Kofod (DF), 2023-01-19:
Men prøv lige at høre: Det vil vi utrolig gerne være en del af.
Jeg tror ikke, der var nogen, der som os i sidste valgperiode skreg på, at vi skulle til at have den ældrelov, altså det, vi var blevet stillet i udsigt af den tidligere regering.
Og vi håber selvfølgelig meget på, at det kommer nu, og skulle det komme, er vi meget behjælpelige.
Vi vil gerne byde os til for at være med til at løfte forholdene for særlig vores ældre mennesker.
Så det synes jeg da er helt naturligt – absolut – det er en positiv tilkendegivelse herfra om, at det vil vi gerne hjælpe med.
Per Larsen (KF), 2023-01-19:
Altså, en af grundene til, jeg spørger, er jo, at hvis det er sådan, at man i Kina begynder at købe varerne nogle andre steder, så vil det jo typisk være fra nogle lande, hvor effektiviteten ikke er så høj, og derfor vil klimabelastningen pr. produceret enhed så også være højere.
Der er ingen steder, man faktisk kan producere 1 l mælk med mindre klimaaftryk end i Danmark, fordi effektiviteten simpelt hen er så høj.
Så jeg frygter jo, hvis det er sådan, at man udfaser de danske produkter, at man rent faktisk får en højere klimabelastning og et større klimamæssigt fodaftryk end det, vi ser i dag.
Franciska Rosenkilde (ALT), 2023-01-19:
Tak til ordføreren for de anerkendende ord.
Jamen hvis man kigger på nogle af de svinefabrikker, Kina selv er i gang med at bygge nu, tror jeg, at jeg ville være mere bekymret for det, hvis jeg var dansk svinebonde, end jeg ville være for danske klimaambitioner.
Det, der er meget vigtigt i den her sammenhæng, er, at vi som politikere skal hjælpe det danske landbrug med at omstille sig.
Vi skal vise ambitionerne og vejen for erhvervet.
Og der er det langt mere bæredygtigt, både økonomisk, men især for klima, miljø og dyrevelfærd, at vi omstiller fra den massive animalske produktion, vi har i Danmark, hvor vi producerer 30 millioner svin om året.
Hvor er de henne?
Det kan jo bekymre en at tænke på, hvor de er henne, for vi ser dem jo ikke.
Altså at vi i stedet for hjælper erhvervet med at omstille sig til at producere rigtig gode, grønne fødevarer, som også kan eksporteres, som der også er eksportkroner i, og som der også er teknologi i.
Vi ser i Alternativet, at det danske landbrug har et kæmpe potentiale for at omstille sig bæredygtigt.
Mikkel Bjørn (NB), 2023-01-19:
Tak for det.
Nu har ordførerens parti jo for nylig barslet med idéen om, at vi skal til at behandle ansøgninger i Indfødsretsudvalget på baggrund af anonyme ansøgninger.
Det vil sige, at vi ikke må få indsigt i, hvem det reelt er, der søger.
Nu har jeg været inde at kigge på nogle af de tidligere lovforslag om indfødsret og set, hvad det er for nogle personer, der er blevet tildelt indfødsret, og her er både voldtægtsforbrydere og folk, der har tvangsgiftet deres børn, og flere andre ting.
Der også folk, der på sociale medier giver udtryk for positive holdninger til Erdogans regime og Hizb ut-Tahrir og meget andet.
Det, jeg er nysgerrig på at finde ud af, er, hvordan vi som indfødsretsudvalg skal få indsigt i, om de folk, der søger, reelt bør få statsborgerskab, hvis ikke vi har mulighed for at undersøge baggrunden hos de folk, der søger.
Så det kunne jeg godt tænke mig at få at vide.
Franciska Rosenkilde (ALT), 2023-01-19:
Tak for spørgsmålet.
Jeg kan forstå på ordføreren, at det så i hvert fald ikke har virket efter hensigten indtil nu.
Det, som er Alternativets sigte, er at få diskrimination og racisme ud af dansk lovgivning.
Det betyder også ligesom i mange andre sammenhænge, når man behandler ansøgninger, at man anonymiserer dem for simpelt hen at forholde sig med så lidt bias som muligt i forhold til at være så retfærdig og nøgtern som muligt, så man ikke oplever diskrimination, i forhold til hvilke lande man kommer fra, hvilken etnicitet man har, men simpelt hen vurderer menneskene ud fra deres ansøgninger.
Mikkel Bjørn (NB), 2023-01-19:
Det, jeg står og siger, er jo så, at det at vurdere folk ud fra deres ansøgning, ikke er nok til at forhindre folk, der ikke burde have haft statsborgerskab, i at få det.
Så hvordan vil ordføreren sørge for, at vi kan forhindre eksempelvis folk, der er meget positive omkring det islamistiske regime eller andet, i at få statsborgerskab, hvis ikke vi har mulighed for at undersøge baggrunden hos de personer, der søger?
Franciska Rosenkilde (ALT), 2023-01-19:
De muligheder, som vi har, bliver vi ved med at have.
Det, som vi arbejder for, er, at vi ikke diskriminerer ansøgerne efter deres etnicitet og oprindelsesland.
Det er derfor, vi ønsker at anonymisere ansøgerne.
Nick Zimmermann (DF), 2023-01-19:
Tak for det.
Det er jo sådan, at rigtig mange ældre medborgere er småtspisende og egentlig nyder at få en kartoffel med en frikadelle eller en karbonade til.
Derfor kunne jeg egentlig godt tænke mig at spørge ind til det her med, at I gerne vil lave noget mere plantebaseret mad til eksempelvis vores ældre medborgere.
Vil I gå så langt, at I rent faktisk vil tvinge dem, der er småtspisende og måske nyder deres kødretter, til i stedet at gå over på plantebaseret mad?
På tværs af partiskel tror jeg vi må være enige om, at der er massive problemer med muslimske udlændinge, der begår rigtig alvorlig kriminalitet her i Danmark.
Jeg kunne godt tænke mig at prøve at spørge ind til Alternativets bud på, hvordan man vil løse udfordringerne med især muslimske indvandrere, der altså begår de her forfærdelige former for kriminalitet her i Danmark.
Hvis det ikke er højere straffe, hvis det ikke er udvisninger, og hvis det ikke er at være mere tilbageholdende med at uddele statsborgerskaber, hvad er det så for nogle alternativer, som vi kan se Alternativet spille ind med?
Franciska Rosenkilde (ALT), 2023-01-19:
I Alternativet synes vi, at et mangfoldigt samfund er et stærkt samfund.
Vi synes, det er en gave til det danske samfund, at vi i langt højere grad er et multikulturelt samfund.
Hele integrationen går rigtig godt i Danmark.
De udfordringer, der er socialt og med kriminalitet, skal løses ud fra hensynet til sociale problemstillinger og kriminalitetsproblemstillinger, og de skal ikke er baseres på diskrimination.
Sara Emil Baaring (S), 2023-01-19:
Tak for ordet, og tak til ordføreren for en fin debuttale.
Noget af det, som jeg synes ordførerens parti især er rigtig gode til, er at bryde lidt med kassetænkningen og komme med alternative forslag – forslag, der på en sund måde kan rykke ved vores nogle gange lidt klassiske tænkning og måde at gøre tingene på.
Derfor er jeg oprigtig nysgerrig på, hvad ordførerens parti mener om regeringens forslag om at se på jobcentrene og om at sætte den enkelte ledige i centrum og give friheden tilbage til de enkelte mennesker – vel at mærke til dem, som kan selv.